L-espert forensiku Mario Scerri jagħti rakkont xokkanti ta' dak li sab f'dik l-għalqa tal-Bidnija, sigħat wara li Daphne Caruana Galizia inqatlet... L-espert forensiku Mario Scerri, li kien qed jixhed waqt il-kumpilazzjoni tal-evidenza fil-każ tal-qtil ta' Daphne Caruana Galizia, qal illi hu kien involut fil-każ l-għada li nqatlet Caruana Galizia, jiġifieri nhar is-17 ta' Ottubru. Kien il-Maġistrat Tony Vella illi talbu biex ikun parti mill-investigazzjoni tal-każ. "Kien hemm biċċiet minn ġisimha mxerrdin mal-għalqa kollha, kien hemm idejn qrib il-karozza u sieq kienet ftit il-bogħod," qal Scerri. "Ippruvajna inneħħu l-ġisem kollu f'daqqa, sa fejn kien possibbli," xehed  Scerri. Il-ġurnalista u blogger Daphne Caruana Galizia, inqatlet f'bomba nhar is-16 ta' Ottubru, ftit wara li ħarġet mid-dar tagħha. Kien wara nofsinhar u kienet għadha kif lestiet l-aħħar blogg li kitbet. F'Diċembru, il-Pulizija arrestat 10 irġiel, iżda l-akkużi tressqu kontra tlieta; l-aħwa Alfred u George Degiorgio u Vince Muscat. Il-Maġistrat Claire Stafrace Zammit qed tippresiedi fuq il-kumpilazzjoni.